باندات ءِ ہاترا دیما جنزگی اِنت
(پہ چُکاں۔۔۔ پہ وتی باندات ءَ)
چندن ساچ
گشنت کہ مات دنیا ءِ اولی مزن شہ دربر اِنت۔ گونڈو وتی علم ءِ در برگ ءَ چہ مات ءِ کٹ ءَ بندات کنت۔
دنیا ءِ گران تر ءُ ذمہ وار تریں کارانی تہا یک کارے وتی چُکانی پہریزگ ءُ آیانی شریں وڑے ءَ رودینگ اِنت۔
یک مات ءُ پتے ءِ چُک چاگرد ءِ تہا ہمایانی عکس بنت۔ گشنت کہ جاپان ءِ مردم وتی چُکاں ہچبر کینگ ءُ کست ءِ درس ءَ نہ دئے اَنت۔
آیاں اِے نہ گشنت کہ بیر چوں گرگ بیت۔ جاپانی وتی چُکانی باندات ءِ حیال ءَ دارنت ءُ آیاں سائنس ءُ ٹیکنالوجی ءِ دنیا ءِ نیمگا تیلانک دئیگ اَنت۔
بَلے مئے گورا دود اِنت کہ چُک ودی بیت۔ آئی ءَ پیسر ءَ ہما لولی ءُ نازینک کہ دئیگ بنت آیانی تہا جنگ ءُ کینگ داری ءَ ابید دگہ چے ہست؟
پمیشکا مئے چاگرد ءِ اندر پرشت ءُ پروش ءِ آماچ اِنت۔ مروچی ہم گشگ بیت کہ بلوچ ءِ وت مہ وتی تپاکی دروگ اِنت۔ بلوچ ءِ تپاکی پرچا دروگ اِنت؟ پرچا یکے دومی ءَ مان نیاریت۔۔۔۔ پرچا مان نیاریت؟ پمیشکا کہ مارا ہما علم کہ چہ مات ءِ کٹ ءَ رستگ۔ آ علم ءَ مئے اندر ءِ دنیا انچیں وڑے ءَ ٹاہینتگ آ دنیا ءِ تہا بادشاہی کسملیکی ءُ مان نیارگ ئیگ اِنت۔ ما پیسر ءَ بچاریں کہ ما وتی گونڈواں چے دئیگ ءَ اِنت۔۔۔۔ پرچا کہ تو ہما توم ءَ ریچ ئے ہما فصل ءَ رون کنئے۔ تو کِشتگ ماش ءُ لوٹ ئے کڈب اِے وڑ وَ نہ بیت۔۔۔۔۔
دومی ما چاگرد ءِ گپ ءَ جنیں۔۔۔۔ چاگرد ءَ مروچی ما چے چے گندگ ءَ ئیں۔۔۔۔۔ گپ ما درست وشیں کنیں بلے کرد چون اِنت؟
گورا چش اِنت کہ یک مردمے وتی شر ثابت کنگ ءِ واستا دومی ءَ ائیر جنت۔۔۔۔ اڑے بابا وتی کرد ءَ شر کن۔۔۔۔ دومی ءَ بِل۔۔۔۔ بَلے ناں اِدا چش نہ اِنت۔۔۔۔
روبرکتی چاگرد ءِ بابت ءَ گشگ بیت روبرکتی چاگرد ءَ وتی چُکاں ہما چیز سرپد کنگ ءُ سوج دئیگ بنت آئی ءِ چاگرد ءَ ضرورت اِنت۔
دومی ما کہ ونتگ آ جنینانی بابت ءَ ات۔
تھرڈ ورلڈ ءِ ملکانی انگت یک مزنیں جیڑھے ہلاس نہ بوتگ۔ آ چُک ءِ ودی کنگ ءِ وہد ءَ ماتانی مرگ اِنت۔ چاگرد ءِ تہا سرپدی دئیوک نیست۔ ناسرپدی ءُ کم علمی ءِ سبب ءَ کسان کسانیں چیزے مئے جنینانی مرگ ءِ نشانی بیت۔ اگاں ہمے کسانیں نادراہیانی بابت ءَ ما ڈاکٹراں گوں شور ءُ صلاح بکنیں۔ مئے جنین چہ مرگ ءَ رکھ اَنت۔ بَلے چاگرد ءَ کاؤنسلنگ نہ بُوہگ ءِ سبب ءَ مئے چاگرد تباہی ءِ نیمگا رؤگ ءَ اِنت۔ بلکیں رؤگ ءَ نہ اِنت۔۔۔ تباہی ءِ نیمگا شتگ۔۔۔۔